35. schôdza NR SR - 1.deň - A. dopoludnia
Dátum: 2021-07-23
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie v rozprave

80. Vážené panie poslankyne, vážení páni poslanci, vážený pán predsedajúci, aj keď tu v tomto bode rokujeme o skrátenom legislatívnom konaní, a teda nie ešte o samotnom obsahu tohto návrhu zákona, treba povedať, že ten návrh zákona je natoľko obludný, natoľko obludný, pán minister, že už len jeho podstata je dostatočným dôvodom na to, aby sme tu povedali, že tento zákon by nemal prejsť nieže skráteným legislatívnym konaním, on by nemal prejsť ani normálnym legislatívnym konaním, on by nemal prejsť ani za celé štvorročné volebné obdobie, on by nemal prejsť nikdy. Čiže budem riešiť aj napriek tomu samotný obsah návrhu zákona. Na úvod otázka pre vás, pán minister Lengvarský. Vy si ako kompetentná osoba na ministerstve zdravotníctva vôbec uvedomujete, čo za návrh zákona ste nám tu vlastne ako poslancom predložili? Uvedomujete si, že tu idete zákonom zakotviť diskrimináciu toho najhrubšieho zrna, ktorá je dokonca ešte aj v rozpore s medzinárodným právom? K tomu sa ale ešte dostanem. Ak sa tento váš návrh zákona schváli, tak to bude znamenať len jedno. Úrad verejného zdravotníctva na čele s vašou figúrkou, tzv. hlavným hygienikom Mikasom, jednou z tých najväčších celebrít tej pandémie COVID-19 na Slovensku, získa doslova diktátorskú kompetenciu prikázať kedykoľvek pod zámienkou tej pandémie COVID-19 všetkým ľuďom na Slovensku, a to takú, že ak chcete ísť do reštaurácie, chcete ísť do obchodu, chcete študovať, chcete pracovať, chcete sa ísť hoci len pomodliť do kostola alebo navštíviť svojich zomierajúcich blízkych v nemocniciach alebo svojich rodičov v domove dôchodcov, jednoducho chcete normálne žiť, tak sa dajte zaočkovať alebo sa dajte pravidelne testovať, alebo sa dajte rovno nakaziť COVID-om-19. Žiadnu inú možnosť nemáte. Ak tak neurobíte, ak to nebudete rešpektovať, ak sa nepodvolíte, tak vám dáme pokutu, ktorá bude pre vás v podstate takou ďalšou sociálnou ranou po všetkých tých likvidačných opatreniach z nedávnej minulosti. Toto, pán minister, chcete zaviesť. Toto je budúcnosť, ktorú chystáte pre všetkých občanov Slovenskej republiky. Toto a nič iné im svojím návrhom zákona odkazujete. Bolo to tu už povedané, ale treba to zopakovať. Vy idete prakticky rozdeliť ľudí na dve kategórie. Tých, čo budú mať plné práva, budú môcť viesť normálny život, ak sa podvolia očkovaniu či alternatívne pravidelnému testovaniu, a tých druhých znevýhodnených, ktorí nebudú môcť prakticky nič len preto, že sa rozhodli vzdorovať týmto vašim nezmyselným totalitným opatreniam. Len preto, že sa rozhodli, že nebudú robiť zo seba otrokov tejto vašej totalitnej diktatúry. A potom otázka je, čo iné ako diskriminácia toto je? Čo iné je to? Najskôr ste tu zaviedli cukor v podobe očkovacej lotérie, teraz sa má spustiť, myslím, od augusta, a tzv. sprostredkovateľského bonusu pre tých, čo budú nahovárať iných ľudí na očkovanie, teda v podstate takú štátnu korupciu pre tých, ktorí neuverili tým vašim sladkým rečiam o účinnosti a bezpečnosti očkovania, a teraz idete nad Slovákmi po novom alebo chcete nad Slovákmi po novom šľahať a hroziť aj bičom, že budú hrubo znevýhodnení, že budú bezprávnymi občanmi druhej kategórie, ak sa nedajú zaočkovať alebo pravidelne testovať. Viete, pán minister, tie vaše COVID pasy, tie GreenPassy, ako to nazývate, ktoré mali pôvodne slúžiť len na účely cestovania do zahraničia, sa aj týmto vaším návrhom zákona stanú fakticky označením tých privilegovaných, označením tých poslušných, ktorí sa vašej politike podvolili. A tí ostatní, takto neoznačení, ktorí vám nesadli a nesadnú na lep, budú v podstate všade také persona non grata, nežiaduci, pre ktorých budú všade dvere zatvorené, budú považovaní ba priam až za nejakých nebezpečných zločincov pri tom, aká štvavá propaganda a špinavé osočovanie sa tu teraz proti neočkovaným vedie. A ja sa v tejto súvislosti pýtam: Prečo je to vlastne tak? Pretože nie ste schopní ľudí presvedčiť o tom, že tie experimentálne vakcíny, ktoré ľuďom vnucujete, sú skutočne efektívne a bezpečné? Pretože je čoraz viac ľudí, ktorí očkovanie zásadne odmietajú a nedajú si vymyť mozgy ani tou vašou vakcinačnou propagandou, ani sa nedajú podplatiť vašou očkovacou lotériou a sprostredkovateľským bonusom? Preto to všetko robíte? Videli sme, že vaše plošné testovanie tými pochybnými testami s nespoľahlivými výsledkami neprinieslo v podstate nič iné ako dátový chaos a predovšetkým masívny nárast chorobnosti z dôvodu tej veľkej koncentrácie ľudí v tých testovacích strediskách. Napriek tomu ste to na jar presadzovali aj na jeseň minulého roku priam až cez mŕtvoly a teraz to chcete presadzovať znova. A ako alternatívu k tomuto pravidelnému testovaniu, za ktoré si občania budú musieť najnovšie ešte aj platiť, čo ešte viac nahlodá už aj tak ich biedny rodinný rozpočet, tak ako alternatívu k tomu ponúkate len jedno: buď očkovanie, alebo priamo nakazenie sa COVID-om. A ja to tu musím opäť raz zopakovať, hovoríme o očkovaní vakcínami, ktoré sú len experimentálne, aj keď to tak vy možno nenazvete, ale sú, pretože neprešli všetkými fázami klinického skúšania a ktoré sú preto len schválené na celom svete len na núdzové alebo podmienečné použitie. Núdzové alebo podmienečné použitie. Hovoríme o očkovaní vakcínami, ktorých testovanie trvalo v najlepšom prípade sedem mesiacov, hoci všetky ostatné vakcíny či iné lieky sa bežne klinicky skúšajú aj viac ako sedem rokov. Hovoríme o očkovaní vakcínami, ktoré už teraz prinášajú smrť po celom svete, aj keď vy tieto prípady aj na Slovensku a inde bagatelizujete a robíte všetko pre to, aby ste ich nemuseli otvorene a oficiálne priznať. Povedzte mi ale, načo je všetko toto dobré, keď už teraz vieme, že očkovanie neskončí podaním nejakej jednej alebo dvoch dávok vakcín, pretože veď aj tí samotní výrobcovia týchto vakcín tvrdia, že bude potrebné pravidelné preočkovávanie ľudí pre tú rýchlu mutáciu koronavírusu. Vy teda tým očkovaným ľuďom nedávate nejakú trvalú slobodu. Vy z nich v podstate len robíte otrokov vakcín, pretože ak raz pristúpia na to, že sa dajú zaočkovať, nasadnú do kolotoča vakcinácie, ktorý sa neskončí tento rok ani budúci rok, ale bude pokračovať až dovtedy, kým niekto rozumný v našom štáte jednoducho nepovie dosť a neukončí toto šialenstvo, túto tyraniu, tento hazard s ľudským zdravím. A aký to má celé zmysel? Ak tvrdíte, že očkovanie skutočne funguje, že je účinné a ochráni očkovaných ľudí pred nakazením sa COVID-om-19 alebo pred ťažkým priebehom tohto ochorenia, pred smrťou, potom niet dôvod nútiť ľudí do očkovania, pretože nezaočkovaní ľudia predsa nemôžu ohroziť tých zaočkovaných. Tí zaočkovaní sa nemajú čoho báť. Nezaočkovaní ľudia môžu ohroziť podľa tejto vašej logiky maximálne sami seba, to je však ich vlastné rozhodnutie, vlastná zodpovednosť, ako naložia so svojím zdravím. Je to na ich vlastnom zvážení, či chcú riskovať komplikácie spojené s COVID-om-19 alebo radšej komplikácie spojené s očkovaním. Okrem toho, ak ste takí presvedčení o vysokej účinnosti vakcín, a to aj voči tzv. tomu delta variantu, prečo potom nútite aj úplne očkovaných, teda očkovaných tými dvoma vakcínami, dvoma dávkami vakcín, aby ešte aj dnes, ešte aj dnes nosili v interiéroch rúška? Veď predsa riziko, že sa nakazia, resp. že budú mať ťažký priebeh tohto ochorenia alebo že nakazia iných, je podľa tejto vašej propagandy minimálne. Ja sa preto pýtam, o čo vám teda v skutočnosti pri tomto všetkom ide? Čo tým vlastne celé sledujete? Lebo tejto vašej politike chýba vyslovene elementárna logika, elementárny zmysel. Ale je tu ešte jedna vec, ktorú treba otvorene povedať. Keď chcete takýmto spôsobom vynucovať očkovanie a toto, že ak to tak chcete robiť, tak potom prevezmite zodpovednosť za škody, ktoré spôsobíte ľuďom, u ktorých sa prejavia práve tie nežiaduce účinky vakcín. Zničujúce nežiaduce účinky vakcín, nie nejaká bolesť v mieste vpichu a podobné, čo si prečítate v tom príbalovom letáku. Ale to, že budú mať naozaj zásadné trvalé následky. A tie sa môžu prejaviť nie za mesiac, nie hneď, nie po 48 hodinách od očkovania. Tie sa môžu prejaviť aj za jeden, aj za dva, aj za tri roky, pretože to nevie nikto dopredu povedať, aké tie dlhodobé účinky vakcín budú, pretože práve to je tá pointa, že tie vakcíny neboli testované dostatočne dlhú dobu na to, aby sme mohli vylúčiť aj nejaké dlhodobé účinky nežiaduce. Vy ste tu však ale na jednej strane predložili návrh zákona, ktorý má očkovanie vynucovať, no na druhej strane u nás nemáme schválený, ani vy ste tu súčasne nepredložili zákon, ktorý by umožňoval komplexné odškodňovanie obetí očkovania. A práve naopak, ešte minulý rok tu vaša vláda pretlačila do zákona také ustanovenie, podľa ktorého je explicitne zo zákona vylúčená náhrada škody spôsobená opatreniami Úradu verejného zdravotníctva. Teda aj opatreniami, ktoré vynucujú očkovanie, ale aj plošné testovanie, prípadne zatváranie prevádzok a iné. Od nás chcete, aby sme boli zodpovední, no pritom vy sami odmietate prevziať zodpovednosť za následky vašej politiky, ktorou nútite ľudí robiť to, čo sami odmietajú, s čím nesúhlasia. Napokon, pán minister, či si to chcete priznať alebo nie, touto vašou politikou v podstate len slúžite nadnárodným farmaceutickým firmám, výrobcom vakcín, ktoré nikdy tak dobre nezarábali ako práve teraz v čase tzv. pandémie COVID-u-19. Miliardový biznis s vakcínami po celom svete je v skutočnosti jeden z tých hlavných motorov celej tejto vakcinačnej propagandy. A preto sa nedivme, že až, stále až do omrzenia počúvame, aké sú tie vakcíny bezpečné, efektívne, ako sú jedinou možnou záchranou pre ľudstvo, doslova spásou pre ľudstvo, pretože naozaj len naivný človek môže veriť tomu, že vakcinačná lobby, ktorá je poháňaná týmito ohromnými ziskami, nemá svoje chápadlá všade a naozaj aj tam, áno, aj tam kde naoko pôsobia akože nejaké nezávislé kontrolné orgány. A teraz je taká otázka, možno postreh k záveru môjho vystúpenia. Už v minulosti, teda konkrétne na jar, Úrad verejného zdravotníctva vydával vyhlášky, ktorými podmieňoval vstup do prevádzok buď očkovaním, testovaním, alebo prekonaním COVID-u. Prečo vám teda už teraz nestačí vyhláška, ale potrebujete to dať priamo do zákona? Prečo vám to nestačí? Nie ste si vari istí tým, že tie vyhlášky, ktoré ste v minulosti vydávali, sú právoplatné, že sú v súlade s ústavou, že sú zákonné, že sú jednoducho po právnej stránke v poriadku? Pretože mne nič iné z toho nevychádza. Veď týmto svojím návrhom vlastne sami priznávate, že všetky tie vaše totalitné opatrenia, ktoré sa robili formou vyhlášok, boli v podstate nulitné, že boli nedostatočné, že boli v rozpore s ústavou. Preto to potrebujete teraz mať ošetrené priamo zákonom, potrebujete sa jednoducho kryť a zlegalizovať tieto svoje nezmysly, a to je v podstate jediný pravý dôvod, prečo dnes prichádzate s týmto zákonom. Inak by ste to urobili vyhláškami, takisto ako ste to robili v minulosti. No a možno tak celkom na záver. Pán minister, hovorí vám niečo, už to tu bolo spomínané, ale ja to poviem ešte raz, hovorí vám niečo tá rezolúcia Parlamentného zhromaždenia Rady Európy č. 2361 prijatá 27. januára tohto roku? Rada Európy, ktorej je aj Slovenská republika členom, ako iste všetci viete, je jedným z najdôležitejších európskych orgánov na ochranu ľudských práv, na posilňovanie demokracie. Jej dokonca, jedným z jej orgánov je aj známy Európsky súd pre ľudské práva. A viete, čo táto organizácia v spomínanej rezolúcii prijala? V jej bodoch 731 a 732 Parlamentné zhromaždenie Rady Európy vyzýva členské štáty a Európsku úniu, teda aj Slovenskú republiku, citujem, za prvé zabezpečiť, aby boli občania informovaní, že očkovanie nie je povinné a že nikto nie je pod politickým, sociálnym alebo iným tlakom na očkovanie, ak si to neželá, a za druhé zabezpečiť, aby nikto nebol diskriminovaný za to, že nebol očkovaný kvôli možným zdravotným rizikám alebo kvôli tomu, že nechcel byť očkovaný, koniec citátu. Vy teda, pán minister, vaše ministerstvo, vaša vláda koná týmto návrhom zákona absolútne v rozpore s touto rezolúciou Rady Európy, pretože vyvíja na občanov politický a sociálny tlak na to, aby sa dali zaočkovať, hoci si to mnohí občania neželajú, a súčasne celkom otvorene diskriminuje neočkovaných. Pán minister, tu už naozaj prestáva všetka sranda, ja už naozaj neviem, aký ďalší dôkaz potrebujete na to, aby ste si uvedomili, že tento váš návrh zákona je už celkom nieže za čiarou, že porušuje ľudské práva, on je dokonca aj v rozpore s medzinárodným právom. Vy si budete brať na zodpovednosť, že tu sa proste šliape nielen už po Ústave Slovenskej republiky, ale aj po týchto medzinárodných dokumentoch? Ak tu chcete totalitné zriadenie, tak to povedzte otvorene. Zmeňte si ústavu, máte ústavnú väčšinu stále, vyhláste tu diktatúru, ale netvárte sa, že ste nejakí demokrati, že Slovensko je demokratický štát pod vašou vládou. Nech vieme, na čom sme, na čom sú občania Slovenskej republiky. Nech vedia, kto im vládne. Nech majú možnosť sa zariadiť, či budú túto vašu tyraniu tolerovať, alebo sa proti nej postavia, tak ako to predpokladá ten známy čl. 32 Ústavy Slovenskej republiky, ktorý zakotvuje právo na odpor proti každému, kto by odstraňoval demokratický poriadok základných ľudských práv a slobôd uvedených v tejto ústave, ak činnosť ústredných orgánov, ústavných orgánov a účinné použitie zákonných prostriedkov sú znemožnené. Nech to ľudia vedia, či už majú začať ten, realizovať to svoje právo na odpor, alebo majú naďalej čakať, ako to dopadne možno tu v parlamente alebo niekde inde. Viete, slovenský národ, slovenský národ, a ukazuje to história, toho znesie naozaj, naozaj veľa. Ale aj slovenský národ, aj ostatní občania Slovenskej republiky majú svoju hranicu trpezlivosti. A ja hovorím, že teraz ten pohár trpezlivosti už pretiekol. Možno sa vám podarí presvedčiť aj polovicu Slovákov cukrom a bičom, aby sa dali zaočkovať, ale vedzte, že tá druhá polovica Slovákov vám to spočíta a nebude to, nebude to len vo voľbách, ale aj omnoho skôr. A vidíme, že je to už veľmi blízko vzhľadom na to, ako ľudia pristupujú k tomuto vášmu návrhu zákona priamo pred budovou Národnej rady.